b'\n_START_ARTICLE_\nJerko Gr\xc5\xbein\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, ni\xc5\xbejo gimnazijo v Ljubljani, vi\xc5\xa1jo pa v Krakovu na Poljskem, kjer je leta 1924 tudi maturiral. Bogoslovje je \xc5\xa1tudiral v Torinu in bil leta 1931 na Rakovniku posve\xc4\x8den v ma\xc5\xa1nika. Nato je osem let deloval kot salezijanski duhovnik na Radni pri Sevnici in Ljubljani. Na konservatoriju Glasbene matice v Ljubljani je \xc5\xa1tudiral kompozicijo in pri prof. Slavku Ostercu z odliko diplomiral. Leta 1939 je od\xc5\xa1el v Zagreb in na zagreb\xc5\xa1ki univerzi diplomiral iz fizike in matematike. Kot vzgojitelj in profesor je deloval v Ljubljani in kasneje v Zagrebu. Po vojni je bil prof. fizike, matematike, tujih jezikov in glasbe v Zagrebu, Vara\xc5\xbedinu in Rovinju. Povsod, kjer je slu\xc5\xbeboval, je vodil pevske zbore ter prirejal koncerte in operete. Leta 1968 je za pet let od\xc5\xa1el k svojemu so\xc5\xa1olcu iz Torina, \xc5\xa1kofu Guarendiu v Ekvador, se leta 1973 vrnil v Rovinj in 1982 kot upokojenec naselil v \xc4\x8crnu\xc4\x8dah._NEWLINE_Napisal je \xc5\xa1tevilne bo\xc5\xbei\xc4\x8dne, Marijine, evharisti\xc4\x8dne in prilo\xc5\xbenostne skladbe. Med njegovimi glasbenimi deli so iz\xc5\xa1le tudi naslednje zbirke: Jezu\xc5\xa1\xc4\x8dku, tri bo\xc5\xbei\xc4\x8dne pesmi (1936), opereta Miklav\xc5\xbe prihaja (1937), Kristusu kralju, pet pesmi za VI. mednarodni kongres Kristusa Kralja v Ljubljani leta 1939. Stanko Premrl je o kongresu poro\xc4\x8dal, da je med ma\xc5\xa1o, ki jo je daroval pape\xc5\xbeev delegat, pelo na be\xc5\xbeigrajskem stadionu pod vodstvom Jerka Gr\xc5\xbein\xc4\x8di\xc4\x8da, Antona Dolinarja in Matije Tomca okoli 30.000 mladih pevcev.'